CELEX: 32020R1079
Language: et
Date: 2020-07-20 00:00:00
Title: Komisjoni rakendusmäärus (EL) 2020/1079, 20. juuli 2020, uute raskeveokite CO2-heite ja kütusekulu seiret ja aruandlust käsitlevas määruses (EL) 2018/956 osutatud andmete kontrollimise ja parandamise kohta (EMPs kohaldatav tekst)

22.7.2020   
               
               
                  ET
               
               
                  Euroopa Liidu Teataja
               
               
                  L 235/1
               
            
         KOMISJONI RAKENDUSMÄÄRUS (EL) 2020/1079,
         20. juuli 2020,
         uute raskeveokite CO2-heite ja kütusekulu seiret ja aruandlust käsitlevas määruses (EL) 2018/956 osutatud andmete kontrollimise ja parandamise kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 28. juuni 2018. aasta määrust (EL) 2018/956 uute raskeveokite CO2-heite ja kütusekulu seire ja aruandluse kohta, (1) eriti selle artikli 8 lõiget 4,
         ning arvestades järgmist:
         
                     (1)
                  
                  
                     Määruse (EL) 2018/956 artikli 8 lõike 2 kohaselt peab komisjon kontrollima nende andmete kvaliteeti, mille liikmesriigid ja raskeveokite tootjad on esitanud kõnealuse määruse artiklite 4 ja 5 alusel. Sama artikli kohaselt peab komisjon parandama sellise kontrolli käigus leitud lahknevused.
                  
               
                     (2)
                  
                  
                     Seepärast on asjakohane määrata kindlaks raskeveokite tootjate esitatud andmete kontrollimise ja parandamise meetmed. Eelkõige tuleb kehtestada menetlus, millega kontrollitakse, kas andmed, mille raskeveokite tootjad on esitanud vastavalt määruse (EL) 2018/956 I lisa B osa punktile 2, vastavad asjakohasele andmeallikale, st Euroopa Parlamendi ja nõukogu määruse (EÜ) nr 595/2009 (2) alusel väljastatud mootori tüübikinnitustunnistusele ning tootja arvepidamisfailile.
                  
               
                     (3)
                  
                  
                     Et komisjon saaks avastada esitatud andmetes leiduda võivad lahknevused ja teha kindlaks, kas need lahknevused on süstemaatilised, tuleb kontrollida piisavalt suure arvu raskeveokite andmete kvaliteeti.
                  
               
                     (4)
                  
                  
                     Et tagada aruandlusprotsessi usaldusväärsus, tuleks kontrollimisel võrrelda tootjate esitatud andmeid mootori tüübikinnitustunnistuse ja tootja arvepidamisfailiga.
                  
               
                     (5)
                  
                  
                     Tootjatele tuleks anda võimalus andmeid parandada, kui komisjon leiab lahknevusi. Kui lahknevused on süstemaatilised, peaksid tootjad esitama parandatud andmed kõigi asjaomasel aruandeperioodil registreeritud sõidukite kohta.
                  
               
                     (6)
                  
                  
                     Kui tootjad ei ole komisjonile parandatud andmeid esitanud, peaks komisjonil olema võimalik neid andmeid ise parandada, et tagada andmete õigsus. Tagamaks, et tootjad esitavad komisjonile õiged andmed, kui leitud lahknevused on süstemaatilised, peaks komisjon neid andmeid parandama, rakendades kõigi asjaomasel aruandeperioodil registreeritud raskeveokite CO2-heite suhtes paranduskoefitsienti.
                  
               
                     (7)
                  
                  
                     Läbipaistvuse huvides peaks raskeveokite andmete keskregistris sisalduvatest andmetest olema näha, kas komisjon on neid parandanud.
                  
               
                     (8)
                  
                  
                     Käesoleva määrusega ettenähtud meetmed on kooskõlas kliimamuutuste komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Raskeveokid, mille andmete kvaliteeti tuleb kontrollida
            
               1.   Pärast seda, kui tootjad on esitanud andmed vastavalt määruse (EL) 2018/956 artikli 5 lõikele 1, kontrollib komisjon iga tootja puhul mitme asjaomasel aruandeperioodil registreeritud raskeveoki andmete kvaliteeti. Komisjon kontrollib 2019. aasta aruandeperioodi puhul üksnes selliste raskeveokite andmete kvaliteeti, mis on registreeritud alates 1. jaanuarist 2020.
            
            
               2.   Komisjon valib lõikes 1 osutatud raskeveokid juhuslikult. Valitud raskeveokite arv peab moodustama 2–10 % iga tootja raskeveokitest, mis on asjaomasel aruandeperioodil registreeritud.
            
         
         
            Artikkel 2
            Komisjoni teade ning tootjate ja liikmesriikide esitatav teave
            
               1.   Komisjon teatab asjaomastele tootjatele artikli 1 lõike 2 kohaselt valitud raskeveokite valmistajatehase tähised.
            
            
               2.   Ühe kuu jooksul pärast lõikes 1 osutatud teate saamist esitavad tootjad komisjonile iga valitud raskeveoki kohta järgmised dokumendid:
               
                           a)
                        
                        
                           komisjoni määruse (EL) 2017/2400 (3) IV lisa I osa kohaselt koostatud tootja arvepidamisfaili originaal;
                        
                     
                           b)
                        
                        
                           määruse (EÜ) nr 595/2009 kohaselt väljastatud mootori tüübikinnitustunnistuse koopia.
                        
                     
            
               3.   Komisjoni taotluse korral esitavad tootjad ja need liikmesriigid, kus lõikes 1 osutatud raskeveokid esimest korda registreeriti, võimalike puuduste kõrvaldamiseks lisateavet.
            
         
         
            Artikkel 3
            Krüptograafilise räsi ja tootjate esitatud andmete õigsuse kontrollimine
            
               1.   Komisjon kontrollib artikli 1 lõike 2 kohaselt valitud raskeveokite puhul, kas artikli 2 lõike 2 punkti a kohaselt esitatud tootja arvepidamisfaili originaalis olevad krüptograafilised räsid vastavad asjaomaste krüptograafiliste räside jäljendile, mille asjaomane liikmesriik on esitanud määruse (EL) 2018/956 I lisa A osa punktis k nimetatud kohustust täites.
               Kui krüptograafilistes räsides esineb lahknevusi ja kui komisjon seda nõuab, kontrollivad tootjad komisjonile esitatud andmete õigsust ja teatavad komisjonile ühe kuu jooksul selle kontrolli tulemused.
            
            
               2.   Komisjon kontrollib artikli 1 lõike 2 kohaselt valitud raskeveokite puhul, kas määruse (EL) 2018/956 artikli 5 kohaselt esitatud andmed vastavad asjaomastele andmetele, mida sisaldab määruse (EL) 2017/2400 IV lisa I osa kohaselt koostatud tootja arvepidamisfaili originaal.
            
            
               3.   Komisjon võib artikli 1 lõike 2 kohaselt valitud raskeveokite puhul kontrollida, kas mootoriga seotud andmed, mis on esitatud määruse (EL) 2018/956 I lisa B osa punkti 2 kannete 75–78 kohaselt, vastavad määruse (EÜ) nr 595/2009 kohaselt väljastatud mootori tüübikinnitustunnistusel olevatele asjaomastele väärtustele.
            
         
         
            Artikkel 4
            Tulemustest teatamine
            
               1.   Komisjon kas kinnitab artikli 3 kohaselt kontrollitud andmete õigsust või teatab tootjatele kõik lahknevused, mis on leitud määruse (EL) 2018/956 artikli 5 kohaselt esitatud andmete ning artikli 2 lõike 2 kohaselt esitatud tootja arvepidamisfailis ja mootori tüübikinnitustunnistusel olevate asjaomaste andmete vahel.
            
            
               2.   Ühe kuu jooksul pärast lõikes 1 osutatud teate saamist esitavad tootjad komisjonile artikli 1 lõike 2 kohaselt valitud raskeveokite kohta parandatud andmed ja teates nimetatud lahknevuste selgituse.
            
            
               3.   Kui komisjon leiab, et lahknevused on süstemaatilised, esitavad tootjad komisjonile ühe kuu jooksul pärast lõikes 1 osutatud teate saamist parandatud andmed kõigi raskeveokite kohta, mille kohta on asjaomasel aruandeperioodil andmed esitatud, ja lahknevuste selgituse.
            
            
               4.   Tootjad edastavad lõigetes 2 ja 3 osutatud parandatud andmed elektroonilise andmeedastuse teel Euroopa Keskkonnaameti hallatavasse ettevõtteandmete varamusse.
            
         
         
            Artikkel 5
            Andmete parandamine
            
               1.   Kui komisjon on tootjate poolt artikli 4 kohaselt esitatud selgituse ja parandatud andmetega rahul, lisab ta parandatud andmed raskeveokite andmete keskregistris avaldatavasse lõplikku andmekogusse ja märgib need parandatuks.
            
            
               2.   Kui komisjon ei ole tootjate esitatud selgituse või parandatud andmetega rahul või kui tootjad ei esita parandatud andmeid artikli 4 lõigetes 2 ja 3 sätestatud tähtajaks, siis komisjon kas
               
                           a)
                        
                        
                           parandab tootja poolt artikli 2 lõigete 2 ja 3 kohaselt esitatud teabe põhjal selliste artikli 1 lõike 2 kohaselt valitud raskeveokite CO2-heite (mis on väljendatud grammides tonnkilomeetri kohta), mille puhul on lahknevused kindlaks tehtud,
                        
                     
                           b)
                        
                        
                           või kui tegemist on süstemaatiliste lahknevustega, parandab kõigi asjaomasel aruandeperioodil registreeritud raskeveokite CO2-heite, rakendades paranduskoefitsienti.
                        
                     
            
               3.   Lõike 2 punktis b osutatud paranduskoefitsient määratakse kindlaks artikli 1 lõike 2 kohaselt valitud raskeveokite CO2-heites (mis on väljendatud grammides tonnkilomeetri kohta) täheldatud lahknevuste alusel.
            
            
               4.   Komisjon lisab parandatud andmed raskeveokite andmete keskregistris avaldatavasse lõplikku andmekogusse ja märgib need parandatuks.
            
         
         
            Artikkel 6
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 20. juuli 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 173, 9.7.2018, lk 1.
         
            (2)  Euroopa Parlamendi ja nõukogu 18. juuni 2009. aasta määrus (EÜ) nr 595/2009, mis käsitleb mootorsõidukite ja mootorite tüübikinnitust seoses raskeveokite heitmetega (Euro VI) ning sõidukite remondi- ja hooldusteabe kättesaadavust ning millega muudetakse määrust (EÜ) nr 715/2007 ja direktiivi 2007/46/EÜ ning tunnistatakse kehtetuks direktiivid 80/1269/EMÜ, 2005/55/EÜ ja 2005/78/EÜ (ELT L 188, 18.7.2009, lk 1).
         
            (3)  Komisjoni 12. detsembri 2017. aasta määrus (EL) 2017/2400, millega rakendatakse Euroopa Parlamendi ja nõukogu määrust (EÜ) nr 595/2009 seoses raskeveokite CO2 heitkoguste ja kütusekulu kindlaksmääramisega ning muudetakse Euroopa Parlamendi ja nõukogu direktiivi 2007/46/EÜ ning komisjoni määrust (EL) nr 582/2011 (ELT L 349, 29.12.2017, lk 1).